У гэты дзень мы пастараліся звярнуць увагу школьнікаў на тое, што наша жыццё насычана рознымі падзеямі і шмат што залежыць ад нашага стаўлення да той ці іншай сітуацыі. Гэта так проста — усміхнуцца сустрэчнаму, абняць бацькоў ці сябра, зрабіць камплімент сяброўцы ці даросламу, патэлефанаваць сябрам і сказаць ім, якія яны выдатныя, накарміць кацяня або шчаня… І гэты спіс можна працягваць доўга. Усё гэта зойме мала часу і намаганняў, але эфект будзе бясспрэчны, бо з кожным такім учынкам некаму становіцца лепш, а значыць, лепш і нам самім. Важна памятаць, што такімі справамі — праяўленнямі спагадлівасці, сімпатыі, шчодрасці, прыязнасці, любові, высакароднасці ў адносінах да навакольных — мы самі дасягаем гармоніі і душэўнай раўнавагі. І, вядома, вельмі важна рабіць дабро кожны дзень, а не толькі ў Сусветны дзень дабрыні.